Leshani Buddha kuju
Leshani Buddha kuju (hiina 乐山大佛) on hiiglaslik kaljust tahutud Buddha kuju Hiinas Sichuani provintsi lõunaosas Leshani linna lähedal, Minjiangi, Dadu ja Qingyi jõe ühinemiskoha juures. Kuju on 71 m kõrgune ja kujutab istuvat Maitrejat, kellel on käed põlvedel. Kuju vaatab läände 40 km kaugusel asuva püha mäe Emeishani suunas. Seda alustas hiina munk Haitong 713. aastal. 1996. aastast kuulub see koos Emeishaniga UNESCO maailmapärandi nimistusse.